*Proiect*

**GUVERNUL REPUBLICII MOLDOVA**

**HOTĂRÎRE** nr.\_\_\_\_

din \_\_\_\_\_\_\_\_\_\_\_\_\_\_\_\_\_

Chișinău

**privind modificarea Hotărîrii Guvernului nr. 867/2013 pentru aprobarea Regulamentului-tip privind modul de constituire şi de funcţionare a comitetului districtului bazinului hidrografic**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În temeiul prevederilor art. 10 din **Legea** apelor nr. 272 / 2011 (Monitorul Oficial al Republicii Moldova, 2012, nr. 81, art. 264), cu modificările și completările ulterioare, Guvernul **HOTĂRĂŞTE:**

1. Hotărîrea Guvernului nr. 867/2013 pentru aprobarea Regulamentului-tip privind modul de constituire şi de funcţionare a comitetului districtului bazinului hidrografic (Monitorul Oficial al Republicii Moldova, 2013, nr. 252-257, art. 973) va avea următorul cuprins:

2.Se abrogă punctul 5 din hotărîre.

3.Anexa la Hotărîrea Guvernului va avea următorul cuprins:

 „Anexa la

 Hotărîrea Guvernului nr.867/2013

**Regulamentului-tip privind modul de constituire şi de funcţionare a comitetului districtului bazinului hidrografic**

**I. Dispoziții generale**

1. Regulamentul-tip privind modul de constituire şi funcționare a comitetului districtului bazinului hidrografic (în continuare – Regulament) este elaborat în vederea realizării prevederilor art. 10 al Legii apelor nr.272 / 2011 şi stabilește modul de constituire şi de funcționare, structura şi atribuțiile comitetului districtului bazinului hidrografic.

2. Comitetul districtului bazinului hidrografic (în continuare – Comitet) este o structură coordonatoare şi consultativă, independentă în exercitarea atribuțiilor sale, care are competenta de a participa la activitățile de gestionare eficientă a resurselor de apă in limitele districtului bazinului hidrografic respectiv şi care se conduce, în activitatea sa, de prevederile legislației naționale, de cerințele tratatelor internaționale la care Republica Moldova este parte şi de prezentul Regulament.

3. Scopul Comitetului este de a asigura o colaborare eficientă între autoritățile administrației publice centrale și teritoriale de gestionare și protecție a apelor și autoritățile administrației publice locale, utilizatorii de apă din districtul bazinului hidrografic respectiv, beneficiarii serviciilor de gestionare a apelor, reprezentanții instituțiilor de cercetări științifice, organizațiile societății civile privind problemele de gestionare, utilizare și protecție a resurselor de apă de pe teritoriul districtului bazinului hidrografic respectiv.

**II. Sarcinile, atribuțiile şi drepturile Comitetului**

4. Sarcinile principale ale Comitetului sunt:

a) oferă consultanță în procesul de elaborare, modificare şi aprobare a planului de gestionare a districtului bazinului hidrografic și a planurilor de gestionare a riscurilor de secetă și de inundații;

b) participă la identificarea, delimitarea şi clasificarea corpurilor de apă cărora li se aplică cerințele de calitate a mediului pentru ape şi/sau care au nevoie de protecție, şi/sau care ar putea fi afectate de poluare din diferite surse, inclusiv agricole, oferă consultații privind identificarea zonelor vulnerabile;

c) elaborează măsuri care trebuie incluse în planul de gestionare a districtului bazinului hidrografic şi pentru realizarea obiectivelor de gestionare;

d) participă la cooperarea transfrontalieră pe bazine comune;

e) cooperează cu Comitetele sub-bazinale din districtul bazinului hidrografic respectiv.

5. Pentru realizarea sarcinilor care îi revin, Comitetul are următoarele atribuții:

a) participă la procesul de consultare, avizare şi definitivare a Planului de gestionare a districtului bazinului hidrografic, inclusiv la determinarea priorităților bazinului hidrografic, elaborarea listei de măsuri orientate spre îmbunătățirea stării ecologice a corpurilor de apă, determinarea termenilor de implementare a lor și a rezultatelor planificate a fi atinse după implementarea măsurilor;

b) participă la monitorizarea implementării Planului de gestionare a districtului bazinului hidrografic și a Planurilor de gestionare a riscurilor de secetă și de inundații și consultă organul central al administrației publice în domeniul mediului și organul administrativ de gestionare a resurselor de apă la luarea deciziilor dacă implementarea Planului de gestionare a districtului bazinului hidrografic este dificilă sau ineficientă;

c) elaborează propuneri cu privire la finanțarea programului de măsuri din Planul de gestionare a districtului bazinului hidrografic și a Planurilor de gestionare a riscurilor de secetă și de inundații şi le prezintă spre examinare organelor împuternicite și/sau donatori;

d) recomandă priorități de finanțare și conformare, în scopul realizării programelor de măsuri, precum și programelor de dezvoltare a lucrărilor, instalațiilor și amenajărilor de gospodărire a apelor și recomandă autorităților administrației publice centrale și locale modul de asigurare a surselor de finanțare;

e) coordonează procesul de crearea și funcționare a Comitetelor sub-bazinale;

f) avizează planuri de management și protecție a apelor pentru sub-bazinele hidrografice propuse de Comitetele sub-bazinelor hidrografice, monitorizează independent implementarea lor;

g) consultă organul central al administrației publice în domeniul mediului în vederea identificării apelor care sunt sau care ar putea fi afectate de poluare din activități agricole şi desemnarea suprafețelor de teren care au scurgere în apele respective ca fiind zone vulnerabile;

h) consultă organul central al administrației publice în domeniul mediului în vederea elaborării măsurilor de asigurare a respectării obiectivelor de gestionare a apelor subterane sau a corpurilor de apă subterană prevăzute în Regulamentul cu privire la cerințele de calitate a apelor subterane;

i) consultă organul central al administrației publice în domeniul mediului și organul administrativ de gestionare a resurselor de apă la elaborarea planurilor și măsurilor de gestionare a riscurilor de inundații și secete;

m) consultă organul central al administrației publice în domeniul mediului, autoritatea competentă în domeniul evaluării impactului asupra mediului, autoritatea competentă pentru eliberarea autorizațiilor de mediu în vederea construcției infrastructurii la scară largă, care utilizează resursele de apă sau are impact asupra resurselor de apă;

n) participă în procesul de discutare a planurilor naționale și regionale, a programelor economice și sociale de dezvoltare și consultă organul central de administrare publică în domeniul mediului și organul administrativ de gestionare a apelor în cazul când implementarea programelor și planurilor presupune un impact asupra resurselor de apă din districtul bazinului hidrografic respectiv;

l) participă la procesul de luare a deciziilor manageriale privind utilizarea, cantitatea și calitatea apelor, folosirea terenurilor, protecția și îmbunătățirea ecosistemelor acvatice, silvice, etc. la nivel de bazin hidrografic;

k) facilitează îmbunătățirea nivelului parteneriatului de apă în planificarea și managementul integrat al resurselor de apă, asigură schimbul de informații dintre autoritățile statului, utilizatorii de apă și societății civile;

o) consultă Comitetele sub-bazinale din districtul bazinului hidrografic respectiv în activitatea sa, în vederea gestionării integrate a resurselor de apă cu scopul îmbunătățirii calității și cantității resurselor de apă în sub-bazinele hidrografice.

6. Comitetul, în limitele competențelor sale, are următoarele drepturi:

a) să solicite, în modul stabilit, de la instituții și organizații responsabile şi Comitetele sub-bazinale datele şi materialele legate de aspectele care intră în competența acestuia, precum și să solicite asistență tehnică și consultativă;

b) să invite pentru conlucrare reprezentanţi ai autorităților administraţiei publice, instituțiilor științifice şi organizațiilor neguvernamentale;

c) să solicite Guvernului o derogare de la conformarea cu obiectivele de mediu pentru ape, incluse în planul de gestionare a districtului bazinului hidrografic, în cazul unor situații excepționale legate de cauze naturale sau de forță majoră ori dacă, în comparație cu beneficiul anticipat, acest lucru ar fi posibil doar la un cost disproporționat în raport cu fezabilitatea tehnică;

d) să formeze comisii și grupuri de lucru temporare din membri Comitetului și alte instituții relevante pentru examinarea documentației şi prezentarea recomandărilor către Comitet;

e) să publice hotărârile și recomandările Comitetului în mass media, să creeze o pagina web a Comitetului districtului hidrografic, care să informeze despre activitatea sa și activitatea Comitetelor sub-bazinale;

f) să invite la ședințele Comitetului reprezentanții utilizatorilor de apă ca să audieze informații despre activitatea lor, starea tehnică și funcțională a obiectelor din infrastructura hidrotehnică, infrastructura de canalizare și epurare al apelor uzate, infrastructura de irigare, instalații de producere a energiei hidroelectrice și măsurile întreprinse pentru protecția apelor;

g) să își delege reprezentații săi să participe la conferințe, seminare şi întruniri în problemele ce ţin de gestionarea și protecția resurselor de apă în districtul bazinului hidrografic vizat;

h) să participe la gestionarea în comun a resurselor de apă internaționale pe baza unor tratate bilaterale şi/sau multilaterale la care Republica Moldova este parte;

i) să facă schimb de experiență privind gestionarea şi protecția apelor cu instituții similare din alte țări;

j) să invite membrii celuilalt Comitet bazinal şi Comitetele sub-bazinale la ședințele;

k) să delege membrii săi și/sau Secretariatul tehnic a Comitetului să participe la ședințele, consultările publice, evenimentele organizate de Comitetele sub-bazinale.

**III. Structura și componența Comitetului**

7. Comitetul este format din președinte, vicepreședinte şi membri.

8. Comitetul este condus de un președinte și un vicepreședinte, pentru o perioada de 4 ani, aleși prin vot deschis, cu majoritatea simplă a membrilor Comitetului.

Președintele și vicepreședintele pot fi realeși după expirarea perioadei de 4 ani, dacă îndeplinesc condițiile necesare în vederea menținerii calității de conducător al Comitetului.

Președintele și vicepreședintele pot fi revocaţi din funcție în baza solicitării personale către Comitet sau în baza deciziei luate de nu mai puțin de două treimi din componența nominală a Comitetului.

9. Componența nominală a Comitetului se aprobă pe o perioadă de 4 ani. În componența Comitetului intră reprezentanții ai autorităților administrației publice centrale, Comitetelor sub-bazinale, asociațiilor utilizatorilor de apă, societății civile şi științifice, după cum urmează:

a) un reprezentant al organului central al administrației publice în domeniul mediului;

b) un reprezentant al autorității administrative de gestionare a resurselor de apă;

c) un reprezentant al Serviciului Hidrometeorologic de Stat;

d) un reprezentant al Inspectoratului pentru Protecția Mediului, din cadrul agențiilor/inspecțiilor ecologice din teritoriile aferente districtului bazinului hidrografic respectiv;

e) un reprezentant al Agenției pentru Geologie şi Resurse Minerale;

g) un reprezentant al organului central al administrației publice în domeniul sănătății, din cadrul centrelor de sănătate publică ale raioanelor cuprinse în districtul bazinului hidrografic respectiv;

h) doi reprezentanți ai instituțiilor științifice;

i) trei reprezentanți ai utilizatorilor de apă din districtul bazinului hidrografic respectiv, aleși de către organul central al administrației publice în domeniul mediului, în funcție de folosința de apă şi de impactul asupra resurselor de apă;

j) un reprezentant al sectorului turismului;

k) un reprezentant al pescarilor amatori/sportivi din cadrul federațiilor de pescari din Republica Moldova;

l) trei reprezentanți ai Comitetelor sub-bazinale din districtul bazinului hidrografic respectiv;

m) trei reprezentanți a organizațiilor neguvernamentale, cu sediul şi/sau care își desfășoară activitatea în domeniul apei în districtul bazinului hidrografic respectiv.

10. Componența nominală a Comitetului trebuie să asigure principiul egalității de gen.

11. Componența nominală a Comitetului se aprobă de către organului central de administrare publică în domeniul mediului în corespundere cu punctul 9 al prezentului Regulament.

12. Reprezentanții ministerelor și departamentelor menționate în punctul 9, literele a) -g) sunt delegaţi în componența Comitetului prin ordinele autorităţilor respective la solicitarea organului central de administrare publică în domeniul mediului.

Membrii Comitetului menționați în punctul 9, literele h) –m) sunt propuși de organul administrativ de gestionare a apelor pe bază de rotație, în acord cu asociațiile, forumurile, congresele și alte organizații corespunzătoare, care reprezintă interesele acestor părți la nivel național și bazinal.

13. În cazul eliberării din funcție a persoanelor din instituțiile sau autoritățile care au delegat membri în Comitet, acestea vor fi îndeplinite de persoanele nou desemnate în funcțiile respective, la solicitarea organului administrativ de gestionare a apelor.

Reprezentanții administrației publice locale aleși în Comitet vor activa în cadrul acestuia numai pe durata exercitării mandatului funcției pe care o reprezintă. Calitatea de membru al Comitetului poate înceta pe durata mandatului, la solicitarea scrisă a entităţii care au făcut nominalizarea sau recomandarea.

14. Absența nemotivată a membrului Comitetului de la 3 ședințe consecutive atrage excluderea sa din Comitet la cererea Președintelui Comitetului, urmând ca instituția responsabilă să nominalizeze, în termen de 15 zile de la excludere, un nou reprezentant.

15. Președintele Comitetului exercită următoarele atribuții de bază:

a) coordonează activitatea şi asigură îndeplinirea sarcinilor şi atribuțiilor Comitetului;

b) stabilește responsabilitățile Vicepreședintelui, secretariatului tehnic și membrilor Comitetului;

c) semnează deciziile Comitetului care urmează să fie comunicate de secretariatul tehnic permanent persoanelor fizice și juridice care răspund de îndeplinirea acestora;

d) elaborează propuneri privind modificarea componenței nominale a Comitetului;

e) convoacă, conduce şi încheie ședințele Comitetului;

f) aduce la cunoștință membrilor Comitetului ordinea de zi a următoarei ședințe, o pune în discuție şi o supune aprobării;

g) la deschiderea ședințelor verifică dacă există cvorum;

i) asigură buna desfășurare a ședințelor conform agendei;

j) cu trei luni înainte de expirarea mandatului Comitetului, inițiază procesul de nominalizare și alegere a noilor membri pentru următorul Comitet prin solicitarea către organul central de administrare publică în domeniul mediului;

k) asigură cooperarea între Comitet și Comitetele sub-bazinale.

16. În cazul absenței Președintelui Comitetului sau imposibilității acestuia de a-și exercita atribuțiile, acestea sunt îndeplinite de Vicepreședinte.

**IV. Activitatea Comitetului**

17. Comitetul își desfășoară activitatea prin organizarea ședințelor de lucru şi a dezbaterilor publice.

18. Şedințele Comitetului se convoacă în corespundere cu planul de activitate al Comitetului, dar nu mai rar decât de două ori pe an.

19. La inițiativa Președintelui Comitetului pot fi convocate ședințe extraordinare. Ședința Comitetului poate fi inițiată și de membrii Comitetului, dacă inițiativă este susținută de nu mai puțin de două treimi din componența nominală a Comitetului.

20. Ședințele Comitetului sunt considerate valide, dacă la ele participă majoritatea simplă din membrii Comitetului.

21. Comitetul are dreptul să ia decizii prin vot deschis. Deciziile sunt considerate adoptate dacă votează cel puțin doua treimi din cei prezenți la ședință.

22. Fiecare membru al Comitetului are dreptul la un singur vot.

23. Membrii Comitetului nu au dreptul să își delege împuternicirile unor persoane terțe, inclusiv altor membri ai Comitetului. În cazul absenței unui membru al Comitetului la ședință, acesta are dreptul să-și prezinte opinia privind subiectele discutate în formă scrisă.

24. La solicitarea membrilor Comitetului, opiniile separate vor fi consemnate în procesul verbal al ședinței și în actul de decizie.

25. La lucrările Comitetului, în calitate de invitați, pot participa fără drept de vot reprezentanți ai altor autorități şi instituții publice, Comitetelor sub-bazinale, instituțiilor științifice, organizațiilor neguvernamentale, parteneri de dezvoltare.

26. Locul de desfășurare a ședințelor de lucru poate fi stabilit la sediul oricărei instituții publice din districtul bazinului hidrografic respectiv, dacă există o solicitare în acest sens. În caz contrar, spațiul pentru desfășurarea ședințelor este asigurat de către organul central al administrației publice în domeniul mediului sau de autoritatea administrativă de gestionare a apelor.

27. Includerea subiectelor în agenda ședințelor Comitetului se efectuează în baza propunerilor Președintelui Comitetului, care acumulează propunerile pentru discuție.

28. În agenda ședinței Comitetului pot fi incluse subiecte la solicitarea instituțiilor de cercetare şi științifice, a autorităților publice, organizațiilor societății civile, etc. prezentată în scris nu mai târziu de 30 de zile înainte de data preconizată a ședinței.

29. Agenda ședinței se distribuie membrilor Comitetului de către secretariatul tehnic cu cel puțin 15 zile calendaristice înainte de ședință.

30. Acțiunile organizate, data, locul desfășurării şi ordinea de zi ale ședințelor, ale dezbaterilor şi audierilor publice sunt anunțate public cu cel puțin 15 zile calendaristice înainte de desfășurarea acestora.

31. Comitetul asigură accesul publicului la ședințele sale și la consultarea documentelor ce vizează activitatea sa.

32. Mersul ședinței și deciziile Comitetului sunt incluse în procesele-verbale ale ședințelor, semnate de Președinte sau vicepreședinte şi secretar. Procesul verbal este făcut public.

33. Informațiile privind rezultatele ședințelor Comitetului și audierilor publice se prezintă organului central al administrației publice în domeniul mediului și organului administrativ de gestionare a apelor.

34. Copiile proceselor-verbale vor fi trimise tuturor participanților la Comitet, precum și părților interesate, lista cărora este stabilită de Președinte, inclusiv la solicitarea din partea altor părți interesate.

35. Asigurarea tehnico-materială a activității Comitetului tine de competența autorităţii de gestionare a resurselor de apă şi se realizează din contul resurselor interne disponibile sau alte surse legale.

36. Activitatea Comitetului încetează conform prevederilor legislației în vigoare.

**V. Secretariatul Tehnic**

37. Secretariatul tehnic:

a) pentru desfășurarea activității curente, Comitetul are un Secretariat Tehnic permanent compus din 3 persoane, asigurat de autoritatea de gestionare a resurselor de apă, dintre care o persoana cu funcție de conducere din cadrul acesteia și 2 specialiști pe probleme de gospodărire a apelor din bazinul hidrografic respectiv.

b) componența numerică și nominală a secretariatului tehnic permanent se aprobă de Comitet, la propunerea autorității de gestionare a resurselor de apă din bazinul hidrografic respectiv.

c) secretariatul Tehnic participă la ședințele Comitetului fără drept de vot.

38. Secretariatul Tehnic permanent se subordonează Comitetului districtului bazinului hidrografic și îndeplinește sarcinile şi responsabilitățile stabilite de Comitet privind colectarea, analizarea şi raportarea informațiilor necesare în vederea executării atribuțiilor Comitetului, precum şi transmiterea deciziilor către părțile interesate. Personalul secretariatului tehnic permanent este subordonat Comitetului numai în ceea ce privește sarcinile stabilite de acesta.

39. Secretariatul Tehnic îndeplinește următoarele atribuții:

a) asigură logistica şi activitățile necesare funcționării Comitetului, pregătirea şi organizarea ședințelor de lucru, a dezbaterilor publice, precum şi a altor acțiuni inițiate de Comitet;

b) efectuează examinarea preliminară și analiza documentelor, elaborează propunerile și recomandările corespunzătoare pentru discuții la ședința Comitetului și pune la dispoziția Comitetului documentele necesare în vederea adoptării deciziilor;

c) tine corespondența legată de activitatea curentă a Comitetului,;

d) asigură întocmirea proceselor-verbale ale ședințelor Comitetului şi ale dezbaterilor publice;

e) în coordonare cu Președintele Comitetului, elaborează proiectele programelor anuale de activitate ale Comitetului, agendei ședințelor, rapoarte cu privire la activitatea Comitetului;

f) păstrează şi arhivează documentele Comitetului;

g) facilitează accesul publicului la informația privind activitatea Comitetului, care se oferă gratuit, în condițiile prevăzute de legislația în vigoare;

h) colectează și analizează informațiile scrise de la membrii Comitetului, grupurile sale de lucru și comisii pentru întocmirea variantei finale a materialelor elaborate de Comitet;

i) asigură evidenţa activității Comitetelor sub-bazinale;

j) asigură mentenanța paginii web a Comitetului;

k) îndeplinește alte atribuții în limita împuternicirilor Comitetului la solicitarea Președintelui Comitetului;

l) facilitează cooperarea între Comitet și Comitetele sub-bazinale.”

4.Se abrogă Hotărîrea Guvernului nr. 250/2014 privind aprobarea componenței nominale a comitetelor districtelor bazinelor hidrografice.

5.Controlul asupra executării prezentei hotărâri se pune în sarcina Ministerului Agriculturii, Dezvoltării Regionale și Mediului.

**PRIM-MINISTRU Pavel FILIP**

Contrasemnează:

Ministrul Agriculturii,

Dezvoltării Regionale şi Mediului **Nicolae CIUBUC**